ད་རེབ་རང་རེ་ཐའེ་ཝན་གྱི་ས་ཁུལ་འདིར་མཚོན་ན་ཡང་།ལོ་བཅུ་གཉིས་ལ་ཐེངས་རེ་ལས་མེད་པའི་ཁྱད་པར་ཅན་གྱི་གུ་རུའི་དུས་ཆེན་འདི་གཞི་རྒྱ་ཆེ་བའི་སྤྲེལ་ཟླའི་ཚེས་བཅུ་ཆེན་མོ་འཚོགས་ཐུབ་པ་བྱུང་བ་ནི་ཐའེ་ཝན་བོད་བརྒྱུད་ནང་བསྟན་གྱི་གཟི་བརྗིད་ཅིག་ཡིན་པར་མ་ཟད།འདི་ནི་སྤྱིར་འཛམ་བུ་གླིང་དང་སྒོས་སུ་ཐའེ་ཝན་གྱི་རྒྱལ་ཁམས་འདིར་ཆར་ཆུ་དུས་སུ་བབས།ནད་མུག་མཚོན་འཁྲུག་དང་འབྱུང་བཞིའི་འཇིགས་པ་སོགས་མི་འབྱུང་བར་ཞི་བདེ་དང་བདེ་སྐྱིད་ཀྱི་དཔལ་ལ་རོལ་ཐུབ་པའི་ཆེད་དུ་ཡང་ཧ་ཅང་གལ་ཆེ་བའི་རྟེན་འབྲེལ་ཆེན་པོ་ཞིག་རེད།ང་ཚོས་ཀྱང་ས་ཆ་འདི་ནས་བཀའ་དྲིན་ཅན་གྱི་སློབ་དཔོན་གུ་རུ་རིན་པོ་ཆེར་གསོལ་བ་བཏབ་སྟེ་ཁོང་གི་ཐུགས་བསྐྱེད་དང་སྨོན་ལམ་གྱི་རྗེས་སུ་སློབ་སྦྱོང་བྱས་ཏེ་སྔར་ལས་ལྷག་པའི་སྒོ་ནས་ཐའེ་ཝན་གྱི་ས་གནས་འདིར་དམ་པའི་ཆོས་ཀྱི་འོད་སྣང་གིས་ཁྱབ་པར་བྱེད་རྒྱུའི་དམ་བཅའ་བརྟན་པོ་ཡོད་དགོས།མཇུག་ཏུ་ཆོས་བརྒྱུད་རིས་མེད་དང་བརྒྱུད་པ་མི་འདྲ་བའི་ཆོས་གྲོགས་དང་སྐྱེས་བུ་དམ་པ་མང་པོ་ཞིག་འདིར་ཕེབས་པར་སྙིང་ནས་བཀའ་དྲིན་ཆེ་ཞེས་སླར་ཡང་ཞུ་བ་དང་།སྤྲེལ་ཟླའི་ཚེས་བཅུ་ཆེན་མོ་འདིའི་ཐོག་མཐའ་བར་གསུམ་དུ་མཉམ་ཞུགས་དང་མཉམ་ལས་གནང་མཁན་གྱི་ཆོས་གྲོགས་དགེ་བའི་བཤེས་གཉེན་ཡོངས་དང་།ཆོས་ཚོགས་ཁག་གི་ཚོགས་མི་རྣམ་པ།གཞི་རྒྱ་ཆེ་བའི་དད་ལྡན་མི་མང་བཅས་ཚང་མར་བཀའ་དྲིན་ཆེ་ཞུ།།